አመራሩ ህብረተሰቡን ጥያቄ በመመለስ ለልማትና ለዴሞክራሲ እንዲነሳ ማድረግ አለበት-ጠቅላይ ሚኒስትር
ከፍተኛ አመራሩ ህብረተሰቡን ጥያቄ ከመመለስ ባሻገር ለልማትና ለዴሞክራሲ እንዲነሳ ማድረግ እንዳለበት የኢፌዲሪ ጠቅላይ ሚኒስትር አስገነዘቡ ።ጠቅላይ ሚኒስትር ኃይለማሪያም ደሳለኝ መለስ ዜናዊ አመራር አካዳሚ ለ471 ከፍተኛ አመራሮች ከአንድ ወር በላይ ሲሰጥ የነበረው ስልጠና ትናንት ሲጠናቀቅ ባደረጉት ንግግር፤ ስልጠናው ውጤታማነቱ የሚረጋገጠው የህዝቡን ጥያቄ ከመመለስ ባሻገር ህብረተሰቡን ለልማትና ለዴሞክራሲ እንዲነሳ በማድረግ መሆኑን አስገንዝበዋል ። በተለይ በጥልቅ ተሃድሶ የተለዩ ግቦችን እንዲሳኩ መረባረብ እንዳለባቸው አመልክተዋል ፡፡ በሥልጠናው የታዩት መልካም ስነ-ምግባሮች አመራር አባላቱ ወደ ስራ ገበታቸው ሲመለሱ በተመሳሳይ ተግባራዊ በማድረግ የላቀ አፈጻጸም ማስመዝገብ እንዳለባቸውም አስረድተዋል።ስልጠናው በአብዮታዊ ዴሞክራሲ፣ በድርጅት ግንባታ፣ በአመራር ሳይንስ፣ በልማታዊ ኮሙኒኬሽን፣ በሁለተኛው የእድገትና የትራንስፎርሜሽን እቅድ እንዲሁም በታላቁ መለስ ዜናዊ አስተምህሮ ላይና በሌሎችም ርእሰ ጉዳዮች ላይ ያተኮረ እእንደነበር ነው የተመለከተው ።በተለይም በተሃድሶ ግምገማ ተለይተው ከሚሰራባቸው ተግባራት መካከል አንዱ በመሆኑ ልዩ ሥፍራ ሊሰጠው ይገባል። ይህንም በማድረግ የሁለተኛው የዕድገትና የትራንስፎርሜሽን እቅድ ማሳካት እንደሚቻል ጠቁመው፤ ለዚህም ኢህአዴግ አስፈላጊውን ድጋፍ እንደሚያደርግ አረጋግጠዋል።የሰልጣኞቹ ተወካይ የአዲስ አበባ ምክር ቤት አፈ-ጉባኤ ዶክተር ታቦር ገብረመድህን እንደገለጹት ስልጠናው ህብረተሰቡን በላቀ ደረጃ ለማገልገል የሚያስችል አቅም የተገኘበት መሆኑን አስረድተዋል ። "በተሃድሶ የተለዩትን ሥራዎችም ዳር ለማድረስ የሚያስችል የአመለካከት ጥራትና የተሻለ እውቀት እንድናገኝ ያስቻለ ሥልጠና ነው" ብለዋል። በሥልጠናው የተገኙትን የአመለካከትና የእውቀት ግብዓት ወደ ተግባር በመቀየር "የህብረተሰቡን እርካታ ለማረጋገጥ ርብርብ ለማድረግ ቃል ገብተናል" ሲሉም አረጋግጠዋል።በስልጠናው ከዞን እስከ ክልልና ፌደራል የሚገኙ ከፍተኛ አመራሮች ናቸው የተሳተፉ ሲሆን፤ሰልጣኞቹ ያወጡት ባለ ሰባት ነጥብ የአቋም መግለጫም በንባብ ቀርቧል-(ኢዜአ)።